31975R1031
L 102/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1031/75 НА КОМИСИЯТА
от 17 април 1975 година
относно определяне на събитието, при което субсидията за семената от памук става дължима и се изплаща
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1516/71 на Съвета от 12 юли 1971 г. относно въвеждането на система за субсидии за семената от памук (1) и по-специално член 1, параграф 5 от него,
като има предвид, че член 4, параграф 2 от Регламент № 1134/68 на Съвета (2) от 30 юли 1968 г. за определяне на правилата за прилагане на Регламент (ЕИО) № 653/68 относно условията за промяна на стойността на разчетната единица, използвана в общата селскостопанска политика (3), предвижда, че за транзакциите, извършвани в рамките на общата селскостопанска политика, сумите, дължими от държава-членка или от надлежно упълномощен за тази цел орган, представени в национална валута и които изразяват установените суми в разчетни единици, се изплащат, като се използва съотношението между разчетната единица и националната валута, което е било в сила в момента на извършване на транзакцията или на част от транзакцията.
като има предвид, че в съответствие с член 6 от Регламент (ЕИО) № 1134/68 за момент на извършване на транзакция се счита датата, на която възниква събитието, водещо до възникване на вземането, свързано с тази операция, така, както това събитие е определено от правилата на Общността или при липсата на такива и междувременно, от законодателството на заинтересованата държава-членка;
като има предвид, че събитието, при което субсидията става дължима и се изплаща, възниква при производството на памук; като има предвид независимо от това, че е много трудно да се определи точната дата на производство на определена партида;
като има предвид, че опитът показва, че почти цялото производството е напълно приключило най-късно през месец октомври всяка година; като има предвид следователно, че за да се осигури еднаквото действие на системата за субсидии за този продукт, е необходимо да се определи при изчисляването на сумата на тази субсидия в национална валута обменният курс в сила в края на периода, посочен по-горе;
като има предвид, че мерките, предвидени в настоящия регламент са в съответствие със становището на Управителния комитет за маслата и мазнините,
ПРИЕ НАСТОЯЩИЯ РЕГЛАМЕНТ:
Член 1
По смисъла на член 6 от Регламент (ЕИО) № 1134/68 събитието, при което субсидията за семената от памук става дължима и се изплаща, се счита, че настъпва на 1 ноември след началото на всяка маркетингова година.
Член 2
Настоящият регламент влиза в сила на 1 август 1975 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 април 1975 година.